text: Sønderjyske-træner: Mere lettet end glad
  09 april 2013 kl. 19.42
  Sønderjyske-træner Lars Søndergaard var en lettet mand efter 3-1-sejren over Esbjerg fB.
  Sønderjyske-træner Lars Søndergaard mødte pressen som en lettet mand efter 3-1-sejren over Esbjerg.
  - Jeg er mere lettet end glad, siger Lars Søndergaard.
  Han erkender, at det blev lidt for spændende til sidst. Selvom Esbjerg blot spillede med 10 mand det meste af kampen pressede vestjyderne på i slutfasen.
  - Vi spillede utroligt godt, mens der står 0-0 og 1-1. Når vi kommer foran bliver vi nervøse. Og i slutminutterne er det også nerverne, som præger os, siger Sønderjyske-træneren.
  Han kan glæde sig over den tredje sejr ud af tre mulige i denne sæson over Esbjerg.
  - Den statistik er nok lidt tilfældig. Vi har dog mødt Esbjerg på nogle gode tidspunkter af sæsonen. De troede måske, at de i aften kunne rykke fri af nedrykning, siger Lars Søndergaard.
  Esbjerg har 32 point. Sønderjyske skubber nu AC Horsens ned under stregen. Sønderjyske og AC Horsens har ligesom Brøndby 27 point. Der resterer kun syv spillerunder.
  - Det er ikke en normal bundstrid denne sæson. Realistisk set skal vi vel op på 36-37 point for at undgå nedrykning, siger Lars Søndergaard.
  Netop bundrivalerne Brøndby er næste modstander for Sønderjyske. En kamp, der skal spilles uden tilskuere og meget vel kan få betydning for nedrykningsstriden.
  